MINISTERSTVO ZAHRANIČNÝCH VECÍ SLOVENSKEJ REPUBLIKY

Materiál na rokovanie 					Číslo: 128.780/2001-OĽPR
vlády Slovenskej republiky

N á v r h 

Správy o priebehu a výsledkoch posudzovania Východiskovej a druhej periodickej správy Slovenskej republiky k Dohovoru proti mučeniu a inému krutému, neľudskému alebo ponižujúcemu zaobchádzaniu alebo trestaniu

Materiál sa predkladá:				Materiál obsahuje:

ako iniciatívny					1. Návrh uznesenia vlády
							2. Predkladaciu správu
							3. Správu o priebehu a výsledkoch
 							posudzovania Východiskovej a druhej
							periodickej správy SR k Dohovoru 
proti mučeniu a inému krutému, neľudskému alebo ponižujúcemu zaobchádzaniu alebo trestaniu 
							4. Závery a odporúčania Výboru OSN
							proti mučeniu- príloha
5. Vyhodnotenie medzirezortného
pripomienkového konania
6. Návrh komuniké

Materiál predkladá:

Eduard Kukan
minister zahraničných vecí 
Slovenskej republiky

Bratislava, august 2001
VLÁDA SLOVENSKEJ REPUBLIKY

NÁVRH

UZNESENIE

VLÁDY SLOVENSKEJ REPUBLIKY

k Správe o priebehu a výsledkoch posudzovania Východiskovej a druhej periodickej správy Slovenskej republiky k Dohovoru proti mučeniu a inému krutému, neľudskému alebo ponižujúcemu zaobchádzaniu alebo trestaniu

Číslo uznesenia:

Zo dňa:

Číslo materiálu:

Predkladateľ:		minister zahraničných vecí

Podnet:			iniciatívny návrh

Stupeň utajenia:

VLÁDA SLOVENSKEJ REPUBLIKY

Vláda

A.	berie na vedomie

A.1.	Správu o  priebehu a výsledkoch posudzovania Východiskovej a druhej
           periodickej správy  Slovenskej republiky k Dohovoru proti mučeniu a inému 
           krutému, neľudskému alebo ponižujúcemu zaobchádzaniu alebo trestaniu 

B.	ukladá

	ministrovi spravodlivosti, ministrovi školstva, ministrovi práce, sociálnych 
          vecí a rodiny, ministrovi vnútra, ministrovi zdravotníctva

a odporúča 

	generálnemu prokurátorovi
 
B.1.	posúdiť závery a odporúčania Výboru OSN proti mučeniu a v prípade 
           potreby prijať opatrenia na zabezpečenie ich realizácie

	Termín: do 31. 12.  2001

Vykonajú: 

minister spravodlivosti
minister školstva
minister práce, sociálnych vecí a rodiny
minister vnútra 
minister zdravotníctva

Na vedomie:

generálny prokurátor

Predkladacia správa

	Podľa článku 19 ods. 1 Dohovoru proti mučeniu a inému krutému, neľudskému alebo ponižujúcemu zaobchádzaniu alebo trestaniu ( New York, 10. december 1984, publikovaný v Zbierke zákonov pod č. 143/1988 Zb. ) predložila Slovenská republika,  ako jeho zmluvná strana, v marci 2000 Výboru proti mučeniu  Východiskovú a druhú periodickú správu Slovenskej republiky o zabezpečení plnenia záväzkov z neho vyplývajúcich.

	Štáty, ktoré sú zmluvnou stranou Dohovoru proti mučeniu predkladajú Výboru proti mučeniu správy o opatreniach, ktoré prijali na splnenie svojich záväzkov podľa tohto dohovoru, do jedného roka od nadobudnutia platnosti dohovoru pre príslušný štát. Potom predkladajú každé štyri roky doplňujúce správy o akýchkoľvek novoprijatých opatreniach, ako aj iné správy, ktoré si výbor môže vyžiadať.

	Ministerstvo zahraničných vecí Slovenskej republiky ako gestor Dohovoru proti mučeniu v spolupráci s ostatnými vecne zainteresovanými rezortmi vypracovalo text Východiskovej a druhej periodickej správy Slovenskej republiky k Dohovoru proti mučeniu, ktorý bol následne schválený uznesením vlády Slovenskej republiky č. 109/2000 zo dňa 1. 3. 2000 a zaslaný Výboru proti mučeniu. 

	Východisková a druhá periodická správa Slovenskej republiky bola prezentovaná a posudzovaná v dňoch 4., 7. a 11. mája 2001 vo Výbore proti mučeniu v Ženeve. 

	Výbor OSN proti mučeniu -  zmluvný orgán zriadený na základe dohovoru a zložený z expertov 10 štátov - posúdil správu Slovenskej republiky a prijal Závery a odporúčania. 

	Predkladaný materiál bol pripomienkovaný príslušnými rezortmi, ktoré k nemu v druhom pripomienkovom konaní nevzniesli žiadne námietky.

		

Správa o priebehu a výsledkoch posudzovania Východiskovej a druhej periodickej správy Slovenskej republiky k Dohovoru proti mučeniu a inému krutému, neľudskému alebo ponižujúcemu zaobchádzaniu alebo trestaniu

	Východisková a druhá periodická správa Slovenskej republiky k Dohovoru proti mučeniu a inému krutému, neľudskému alebo ponižujúcemu zaobchádzaniu alebo trestaniu   ( v ďalšom texte „Dohovor proti mučeniu“ ) bola prezentovaná a posudzovaná v dňoch 4., 7. a 11. mája 2001 vo Výbore OSN proti mučeniu v Ženeve.

Na posudzovaní správy sa zúčastnila 7 členná delegácia zložená zo zástupcov príslušných rezortov ( Ministerstvo zahraničných vecí SR,  Ministerstvo spravodlivosti SR,  Ministerstvo zdravotníctva SR,  Generálna prokuratúra SR, Zbor väzenskej a justičnej stráže SR a Prezídium Policajného zboru SR ). Jej vedúcim bol Kálmán Petcz, vedúci Stálej misie pri Úradovni OSN a ďalších medzinárodných organizáciách v Ženeve. 

	Posudzovanie správy malo štandardný priebeh. Slovenská delegácia prítomná na posudzovaní  uviedla správu, upozornila na aktuálne zmeny od jej predloženia a následne odpovedala na otázky členov Výboru, ktorých bolo viac ako 70. Otázky členov Výboru proti mučeniu možno zaradiť do nasledovných tematických okruhov: vzťah medzinárodného a vnútroštátneho práva, definícia trestného činu mučenia v slovenskom trestnom práve, princíp univerzality v trestnom konaní, problematika extradície, súdnictvo s ohľadom na princíp nezávislosti súdnictva,  inštitút ombudsmana v právnom poriadku Slovenskej republiky, trestné konanie podľa slovenského Trestného poriadku, garancie základných ľudských práv a slobôd zadržaných  a zaistených osôb, donucovacie prostriedky používané príslušníkmi policajného zboru, situácia v ústavoch na výkon väzby a v ústavoch na výkon trestu odňatia slobody, konkrétne prípady zneužitia postavenia príslušníkov policajného zboru, vyňatie tkanív a orgánov pre účely transplantácie a ďalšie. Predmetom záujmu členov Výboru proti mučeniu boli aj niektoré zaznamenané prípady rasovo motivovaných útokov na občanov rómskej národnosti. Napriek tomu, že nie všetky otázky sa priamo vzťahovali k matérii upravovanej dohovorom, boli zo strany slovenskej delegácie poskytnuté členom Výboru proti mučeniu súvisiace informácie. 

Delegácia Slovenskej republiky viedla počas posudzovania správy  s expertami Výboru proti mučeniu konštruktívny dialóg. Členovia Výboru ocenili kvalifikované odpovede slovenskej delegácie a vysoký stupeň rozvinutosti právneho systému Slovenskej republiky. Pozitívne hodnotenie Slovenska vykonané Európskym výborom na zabránenie mučenia a neľudského, či ponižujúceho zaobchádzania alebo trestania - špecializovaný kontrolný orgán Rady Európy pre oblasť mučenia  a iného krutého, neľudského alebo ponižujúceho zaobchádzania alebo trestania - bolo tiež ocenené.

Po skončení posudzovania dňa 11. mája 2001 prijal Výbor proti mučeniu Závery a odporúčania, ktoré sa  nachádzajú v prílohe predkladaného materiálu. Závery a odporúčania sú  formulované v kritickom duchu, čo zodpovedá praxi a štýlu práce výboru, ktorý je uplatňovaný všeobecne ku všetkým zmluvným stranám Dohovoru proti mučeniu.

Odporúčania, ktoré Výbor proti mučeniu prijal sú politickej povahy. Slovenská republika preto nemá právnu povinnosť splniť tieto odporúčania a ani samotný Výbor proti mučeniu takúto povinnosť výslovne neukladá. Nasledujúca periodická správa by však mala obsahovať stanoviská Slovenskej republiky na otázky vznesené Výborom proti mučeniu, ako aj informáciu ako sa vysporiadala s predloženými odporúčaniami.

										Príloha 

           CAT/C/XXVI/Concl.4/rev.1
   11. máj 2001

Výbor proti mučeniu
26. 	zasadanie
27. 	apríl - 18. máj 2001

Posudzovanie správ predložených zmluvnými stranami
podľa článku 19 Dohovoru

Závery a odporúčania Výboru proti mučeniu

SLOVENSKÁ REPUBLIKA

1. 	Výbor posúdil Východiskovú správu Slovenskej republiky (CAT/C/24/Add.6) na svojich 464., 467. a 475. schôdzkach, ktoré sa konali v dňoch 4., 7. a 11. mája 2001 (CAT/C/SR.464, 467 a 475) a prijal nasledovné závery a odporúčania.

I. 	Úvod

2. 	Výbor víta predloženie Východiskovej správy Slovenskej republiky, hoci registruje, že bola predložená so 6 ročným  oneskorením, keďže mala byť  predložená  v máji 1994.  Zmluvná strana uvádza, že  dokument obsahuje východiskovú i druhú periodickú správu. Výbor napriek tomu  zdôrazňuje, že snaha štátov predkladajúcich správy spájať ich je v rozpore s ich záväzkami podľa článku 19 Dohovoru.

3. 	Správa úplne nezodpovedá  návodu  Výboru pre prípravu východiskových správ zmluvných štátov, nakoľko neobsahuje informácie o praktickej implementácii opatrení na realizáciu ustanovení Dohovoru. Výbor  ďalej konštatuje, že zmluvná strana doteraz nepredložila základný dokument o štáte ( „core document“ ). Výbor napriek tomu oceňuje zásadnú snahu viesť konštruktívny dialóg  s Výborom a poskytnutie niektorých doplňujúcich  informácií a štatistických údajov  v priebehu ústnej prezentácie a v rámci odpovedí.

II. 	Pozitívne aspekty

4. 	Výbor oceňuje nasledujúce skutočnosti:

a) 	že Slovenská republika pristúpila k základným medzinárodným ľudsko-právnym zmluvám vrátane, inter alia, k Medzinárodnému paktu o občianskych a politických právach, Medzinárodnému paktu o hospodárskych, sociálnych a kultúrnych právach, Medzinárodnému dohovoru  o odstránení všetkých foriem rasovej diskriminácie, Dohovoru o odstránení všetkých foriem diskriminácie žien, Dohovoru o právach dieťaťa a Európskemu dohovoru o ľudských právach a Európskeho dohovoru na zabránenie mučenia a neľudského, či ponižujúceho zaobchádzania alebo trestania,

b) 	vyhlásenie zo dňa 17. marca 1995, ktorým SR  uznala príslušnosť Výboru podľa článkov 21 a 22 a odvolanie výhrady k článku 20 vyhlásenej ČSFR dňa 7. júla 1988,

c) 	pozoruhodné úsilie zmluvnej strany zamerané na  proces transformácie v oblasti politickej, hospodárskej, legislatívnej a inštitucionálnej v Slovenskej republike a na zlepšenie dodržiavania ľudských práv v tejto krajine,

d) 	zakotvenie rozsiahlej ochrany ľudských práv v ústave a prijatie Listiny základných práv a slobôd, po získaní samostatnosti Slovenska,  a prijatie novely ústavy dňa 23. 2. 2001, ktorá zakotvila  prednosť medzinárodných zmlúv,

e) 	vytvorenie nových inštitúcií a osobitných útvarov  na podporu ľudských práv v polícii  a najmä nedávne opatrenia smerujúce k vytvoreniu inštitútu ombudsmana.

III. 	Faktory obmedzujúce uplatňovanie Dohovoru

5. 	Výbor si uvedomuje, že pri prekonávaní zdedeného autoritatívneho systému na demokratický, existujú ťažkosti a výzvy, ktoré pramenia aj z prestavby štátnych štruktúr po rozdelení  ČSFR.

 
IV. 	Znepokojenia

6. 	Výbor vyjadril znepokojenie nad nasledovnými skutočnosťami: 

a) 	v Trestnom zákone zmluvnej strany nie je dostatočne špecifikovaný pojem  mučenia tak ako je definovaný v článku 1 Dohovoru,

b) 	vo vzťahu k vráteniu osôb v prípade hrozby mučenia existujú výnimky, ktoré sú v rozpore s absolútnym zákazom podľa článku 3,

c) 	uvádzajú sa  obvinenia   z    účasti   polície   na   útokoch   voči   Rómom   a    ďalším skupinám obyvateľstva, ako aj obvinenia z nečinnosti polície a ďalších zložiek, ktoré zlyhali pri poskytovaní ich adekvátnej ochrany proti rasovo motivovaným útokom, ak boli  tieto skupiny ohrozované skinheadmi alebo inými extrémistickými skupinami,

d) 	slovenské   orgány    zlyhali   pri   vykonávaní   urýchleného, nezávislého   a    dôkladného vyšetrovania pri obvineniach z takýchto konaní alebo pri  stíhaní a potrestaní tých, ktorí sú za takéto správanie  zodpovední,

e) 	obvinenia  policajných zložiek z nevhodného zaobchádzania so zadržanými osobami počas  zadržania a väzby, najmä v celách policajného zaistenia,

f) 	obvinenia zo zastrašovania obrancov  ľudských práv, ktorých účelom má byť odradenie podať sťažnosti, ktoré nie sú údajne adekvátne vyriešené,

g) 	nedostatok adekvátne garantovaných práv osôb, ktoré sú     pozbavené   slobody,    na oprávnené  poradenstvo a na možnosť zvoliť  si vlastného lekára, ako aj na urýchlené lekárske vyšetrenie.

V. 	Odporúčania

7. Výbor zmluvnej strane odporúča:

a) 	prijať definíciu mučenia, ktorá by zahrňovala všetky prvky definície obsiahnutej v článku 1 Dohovoru a začleniť ju do vnútroštátneho trestného práva,

b) 	pokračovať v úsilí zameranom na štrukturálne reformy a implementáciu tých ustanovení, ktoré sú obsiahnuté v novele ústavy zo dňa 23. 2. 2001,

c) 	prijať  opatrenia  potrebné  na  iniciovanie  účinného, nezávislého  a  spoľahlivého   systému prešetrovania sťažností za účelom uskutočnenia urýchleného, nezávislého a účinného vyšetrenia obvinení z  nevhodného zaobchádzania alebo mučenia zo strany polície alebo  iných predstaviteľov štátnej správy a v prípade odhalenia týchto páchateľov stíhať a potrestať ich,

d) 	prijať  opatrenia  na  zabezpečenie  toho, aby  sa  vyjadrenia  a  informácie  získané   násilím nemohli použiť ako dôkaz na súde a aby tie právne ustanovenia, ktoré umožňujú používanie fyzickej sily zo strany policajných úradníkov boli revidované  a napravené, ak je to vhodné a implementované v súlade s požiadavkami Dohovoru,

e) 	zabezpečiť ochranu obrancov  ľudských  práv  pred  zneužívaním  a  útokmi, ktoré by mohli podrývať ich schopnosť monitorovať a pomáhať tým, ktorých ľudské práva sa porušujú,

f) 	prijímať opatrenia na  predchádzanie  násiliu  medzi  odsúdenými  vo  výkone  trestu odňatia slobody vrátane sexuálneho násilia v miestach, kde sa vykonáva väzba a poskytnúť všetky relevantné informácie o takýchto praktikách v budúcej správe,

g) 	poskytnúť  Výboru  v  nasledujúcej   periodickej   správe  štatistické  informácie  o  osobách umiestnených  v štátnych inštitúciách tak vojenských ako aj civilných z dôvodu zadržania, nápravy, psychiatrického liečenia, osobitného vzdelávania a podobne s údajmi o veku, etnickom pôvode, pohlaví a geografickom regióne,

h) 	prijať  účinné  kroky  na zabezpečenie nezávislosti súdnictva tak, aby sa  posilnila zákonnosť a demokratické riadenie, ktoré sú podstatné pre implementáciu Dohovoru,

i) 	prijať potrebné opatrenia na odškodnenie obetí násilia a zlého správania,

j) 	pokračovať v školení  vojakov  a  iných  úradníkov  vrátane  tých, ktorí pôsobia v miestnych komunitách, ako aj na  štátnych hraniciach a v oficiálne spravovaných inštitúciách a predložiť jasnú smernicu o zákaze mučenia a zlého zaobchádzania voči  vráteným osobám vystaveným nebezpečenstvu mučenia,

k) 	distribuovať závery a odporúčania   výboru  k Východiskovej   správe   zmluvnej   strany  a nabádať  mimovládne organizácie, aby sa podieľali na tomto úsilí.      

									
Vyhodnotenie medzirezortného pripomienkového konania
k návrhu materiálu na rokovanie vlády SR „Správa o priebehu a výsledkoch posudzovania Východiskovej a druhej periodickej správy Slovenskej republiky k Dohovoru proti mučeniu a inému krutému, neľudskému alebo ponižujúcemu zaobchádzaniu alebo trestaniu“ 

Rezort / Inštitúcia	
Obsah pripomienky	
Zapracovanie pripomienky

Úrad vlády SR
	
bez pripomienok		

Ministerstvo 
spravodlivosti SR
	
bez pripomienok		

Ministerstvo vnútra SR
	
bez pripomienok		

Ministerstvo práce, sociálnych vecí a rodiny SR
	
bez pripomienok		

Ministerstvo 
zdravotníctva SR
	
bez pripomienok		

Ministerstvo školstva SR
	
bez pripomienok		

Ministerstvo obrany SR
	
bez pripomienok		

Generálna prokuratúra SR
	
bez pripomienok		

Prezídium Policajného zboru SR
	
bez pripomienok

Zbor väzenskej a justičnej stráže SR
	
bez pripomienok		

Návrh komuniké

	Vláda Slovenskej republiky na svojom zasadnutí konanom dňa ............. 2001 schválila Správu o priebehu a výsledkoch posudzovania Východiskovej a druhej periodickej správy Slovenskej republiky k Dohovoru proti mučeniu a inému krutému, neľudskému alebo ponižujúcemu zaobchádzaniu alebo trestaniu vo Výbore OSN proti mučeniu, oboznámila sa so Závermi a odporúčaniami Výboru OSN  proti mučeniu, týkajúcich sa záväzkov, vyplývajúcich pre Slovenskú republiku z Dohovoru proti mučeniu a inému krutému, neľudskému alebo ponižujúcemu zaobchádzaniu alebo trestaniu.

Úvodné slovo ministra zahraničných vecí k návrhu materiálu 
„Správa o priebehu a výsledkoch posudzovania Východiskovej a druhej periodickej správy Slovenskej republiky k Dohovoru proti mučeniu a inému krutému, neľudskému alebo ponižujúcemu zaobchádzaniu alebo trestaniu“

Vážený pán predseda, vážení členovia vlády, vážení prítomní,

dovoľujem si predložiť na rokovanie vlády Slovenskej republiky návrh materiálu „Správa o priebehu a výsledkoch posudzovania Východiskovej a druhej periodickej správy Slovenskej republiky k Dohovoru proti mučeniu a inému krutému, neľudskému alebo ponižujúcemu zaobchádzaniu alebo trestaniu“.

Dohovor proti mučeniu a inému krutému, neľudskému alebo ponižujúcemu zaobchádzaniu alebo trestaniu bol prijatý na pôde OSN dňa 10. decembra 1984. Slovenská republika sa stala jeho zmluvnou stranou dňa 28. mája 1993 s účinnosťou od 1. januára 1993. 

Vychádzajúc zo záväzku stanoveného v článku 19 ods. 1 Dohovoru, predložila Slovenská republika v marci 2000 Výboru OSN proti mučeniu, ktorý je kontrolným orgánom plnenia záväzkov prevzatých zmluvnými štátmi Dohovoru, Východiskovú a druhú periodickú správu k tomuto dohovoru. Správa bola prezentovaná a posudzovaná vo Výbore OSN proti mučeniu v Ženeve v dňoch 4., 7. a 11. mája 2001. Na posudzovaní správy sa zúčastnila delegácia Slovenskej republiky zložená zo zástupcov vecne zainteresovaných rezortov a inštitúcií. 

Predkladaný materiál informuje o priebehu a výsledkoch posudzovania správy vo Výbore OSN proti mučeniu. Súčasťou materiálu sú aj závery a odporúčania Výboru proti mučeniu, ktoré boli prijaté po skončení  posudzovania správy.  

Návrh materiálu bol predmetom medzirezortného pripomienkového konania, vyhodnotenie ktorého je súčasťou materiálu.  Oslovené rezorty a inštitúcie k návrhu materiálu nevzniesli žiadne pripomienky. 

V nadväznosti na vyššie uvedené  odporúčam vláde Slovenskej republiky vysloviť súhlas s predkladanou Správou o priebehu a výsledkoch posudzovania Východiskovej a druhej periodickej správy Slovenskej republiky k Dohovoru proti mučeniu a inému krutému neľudskému alebo ponižujúcemu zaobchádzaniu alebo trestaniu. 
	
	Ďakujem za pozornosť.

9. 8. 2001

P. Prochácka, R/OĽPR

						                                

         Bratislava        august 2001
								         Číslo: 201.033/2001-KAMI

Vážený pán predseda vlády,

v prílohe listu si Vám dovoľujem zaslať materiál: Správa o priebehu a výsledkoch posudzovania Východiskovej a druhej periodickej správy Slovenskej republiky k Dohovoru proti mučeniu a inému krutému, neľudskému alebo ponižujúcemu zaobchádzaniu alebo trestaniu. Východisková a druhá periodická správa Slovenskej republiky bola prezentovaná a posudzovaná v dňoch 4., 7. a 11. mája 2001 vo Výbore OSN proti mučeniu v Ženeve. 
	
Na základe vyššie uvedeného Vás prosím o zaradenie predmetného materiálu  na najbližšie rokovanie vlády Slovenskej republiky. 

	S úctou

Vážený pán

Mikuláš Dzurinda
predseda vlády
Slovenskej republiky

Bratislava